અમે આફ્રિકા ગયા ત્યારે પ્રમુખસ્વામી મહારાજની સેવામાં દેવચરણ સ્વામી અને પ્રગટ ભગત હતા. અહીંથી અમારે લંડન જવાનું હતું. આફ્રિકાથી લંડનની આ યાત્રામાં સંતોની સંખ્યા ઓછી કરવાની હતી, તો સ્વામીશ્રીએ પોતાના સેવકો દેવચરણ સ્વામી અને પ્રગટ ભગતને જ સાથે ન લીધા, પોતે સેવક વગર ચલાવી લીધું, પરંતુ તેને બદલે બીજા સંતોને લંડન આવવાનો લાભ અપાવ્યો ! મારા મનમાં તેની ઊંડી છાપ પડી ! અમે લંડન ગયા ત્યાં વિશેષ પરિચય થયો. કારણ કે યોગીબીપાનો ઉતારો ડોલીસ હિલમાં હતો અને પ્રમુખસ્વામી મહારાજ, મહંત સ્વામી બધા સંતોનો ઉતારો અલગ હતો. ત્યારે હરિભક્તોને ગાડીઓ ઓછી, તેથી અમે ટ્રેઈનમાં ઉતારે જઈએ, ત્યારે સ્વામીશ્રી પણ અમારી સાથે ટ્રેઈનમાં મુસાફરી કરે. સંસ્થાના પ્રમુખ અને યોગીજી મહારાજ પછી તેમનું સ્થાન હોવા છતાં, કોઈ પ્રકારની માગણી કે માન-મરતબા-મોભાની ઇચ્છા રાખ્યા સિવાય ખૂબ નમ્રતા અને સાદાઈથી અમારી સાથે વર્તે. આથી મને સહજપણે તેમનામાં આકર્ષણ અને હેત થતું ગયું.